Contestația lui Dan Voiculescu privind controlul judiciar va fi judecată de Tribunalul București pe data de 8 iulie, relatează B1 TV.



Dan Voiculescu a fost pus sub control judiciar, joi seară, într-un dosar în care este acuzat de șantaj.



”Procurorii din cadrul Direcției Naționale Anticorupție – Secţia de combatere a corupţiei au dispus punerea în mișcare a acțiunii penale și luarea măsurii controlului judiciar, începând cu data de 3 iulie 2014, față de inculpatul VOICULESCU DAN, în sarcina căruia s-a reţinut infracţiunea de şantaj prin constrângere în scopul dobândirii, în mod injust, a unui folos patrimonial (7 acte materiale)”, se arată în comunicatul DNA.



În ordonanța de dispunere a controlului judiciar, procurorii au reținut că Dan Voiculescu, ”a ameninţat direct, sau prin intermediari, oameni de afaceri şi administratori a trei companii că, în situaţia în care nu vor încheia contracte de publicitate cu trustul de presă pe care în fapt îl conduce, va declanşa o agresivă campanie de discreditare”.



Sub această ameninţare, unul dintre oamenii de afaceri, denunţător în cauză, i-a achitat lui Voiculescu suma totală de 900.000 euro sub forma a cinci contracte de publicitate, încheiate cu trusturile de presă aparţinând acestuia.